GTB พุ่ง 3.70% หลัง backlog พุ่ง หนุนรายได้-กำไรโตตามเป้า
GTB บวก 3.70% หลังยอดสั่งซื้อ (backlog) พุ่งเป็น 700-800 ลบ. ดันรายได้-กำไรทั้งปีโต 5% โดย ณ เวลา 12.46 น. ราคาอยู่ที่ 1.40 บ. บวก 0.05 บ. หรือ 3.70% ด้วยมูลค่าซื้อขาย 43.94 ลบ.
26 ส.ค. 2559

หุ้นบริษัท เจตาแบค จำกัด (มหาชน) หรือ GTB ณ เวลา 12.46 น. ราคาอยู่ที่ 1.40 บาท บวก 0.05 บาทหรือ 3.70% มูลค่าซื้อขาย 43.94 ล้านบาท เมื่อเวลา 12.00 น. โดยเปิดตลาดที่ 1.38 บาท ราคาปรับตัวขึ้นสูงสุดที่ 1.43 บาท และราคาปรับตัวลงต่ำสุดที่ 1.38 บาท 
นายสุชาติ มงคลอารีย์พงษ์ ประธานเจ้าหน้าที่บริหาร บมจ.เจตาแบค (GTB) กล่าวกับ”อินโฟเควสท์”ว่า ขณะนี้ยอดคำสั่งซื้อ (Backlog) เพิ่มขึ้นมาเป็น 700-800 ล้านบาทจากต้นปี ซึ่งส่วนใหญ่จะรับรู้เป็นรายได้ปีนี้ จึงคาดว่ารายได้และกำไรในครึ่งหลังปีนี้จะดีกว่าครึ่งปีแรกที่มีรายได้ 401 ล้านบาทและกำไรสุทธิ 936 ล้านบาท เนื่องจากครึ่งปีแรกยังรับผลจากภาวะเศรษฐกิจที่ไม่ค่อยดี
ทั้งนี้ บริษัทยังมั่นใจว่าทั้งปี 59 รายได้และกำไรจะเติบโต 5% จากปีก่อนที่มีรายได้ราว 900 ล้านบาท และกำไรสุทธิกว่า 60 ล้านบาท
“รายได้และกำไรของเราปีนี้ไม่ต่ำกว่าปีที่แล้ว ในไตรมาส 3 และไตรมาส 4 จะมีรายได้ดีกว่าไตรมาส 1 กับไตรมาส 2 เพราะเป็นช่วงที่ยอดขายต่ำอยู่แล้ว”นายสุชาติ กล่าว  อนึ่ง GTB เป็นผู้ผลิตและจำหน่ายเครื่องกำเนิดไอน้ำ (Steam Boiler) ระบบเผาไหม้ (Combustion System) งานวิศวกรรมพลังงานความร้อน (Thermal Energy Engineering) และงานบริการเกี่ยวกับเครื่องกำเนิดไอน้ำ
ประธานเจ้าหน้าที่บริหาร GJB กล่าวว่า บริษัทอยู่ระหว่างศึกษาการตั้งโรงงานผลิตในกรุงโฮจิมินห์ ประเทศเวียดนาม คาดว่าจะได้ข้อสรุปการลงทุนประมาณต้นปีหน้า โดยปัจจุบันมีบริษัทย่อยทำตลาดที่โฮจิมินห์อยู่แล้ว และเห็นว่าโอกาสตลาดเวียดนามยังสามารถเติบโตได้อีกมาก ความต้องการหม้อต้มไอน้ำของอุตสาหกรรมในเวียดนามจะเติบโตขึ้นตามการเพิ่มขึ้นของโรงงานอุตสาหกรรม
บริษัทตั้งเป้าจะมียอดส่งออกเพิ่มเป็น 30% จากปัจจุบันมีสัดส่วนกว่า10% โดยตลาดส่วนใหญ่อยู่ในเวียดนาม อินโดนีเซีย มาเลเซีย บังคลาเทศ และตลาดแอฟริกา 